  Виталий Пронин Юанъёслы валэкъяз Пенсиосъя фондысь калыклэн вазиськонъёсызъя отделэн кивалтӥсь Татьяна Кудрявцева. 1 час ӵоже со 15 юанэз сэрттӥз-пертчиз. Тани соос пӧлысь куд-огез. Пенсиосъя фондысь калыклэн вазиськонъёсызъя отделэн кивалтӥсь Татьяна Кудрявцева лыдӟисьёслэсь юанъёссэс сэрттэ-пертче.- Мон, тырмыт педстаж люкаса, пенсия басьтӥсько (вордскемын 1959-тӥ арын). Кемалась ӧвӧл выжи огаз кунлэн луисьтэм (негосударственный) пенсиосъя фондэ, кылем арын соос пыр люкаськись пенсиме басьтӥ. Алигес кылӥ: та фонд туж оскымон ӧвӧл, пе. Соин выжысал мукетаз кунлэн луисьтэм пенсиосъя фондэ. Кытчы мыным мыноно-вазиськоно?Л. Загребина. Ижкар- 1957-тӥ арын но солэсь бергес вордскем нылкышноослэн но 1953-тӥ арын но солэсь бергес вордскем воргоронъёслэн, 2002-тӥ-2004-тӥ аръёсы ужазы ке, вань (яке вал) пенсизылэн люкаськись люкетэз. Али со луыны быгатэ 1967-тӥ арын но солэсь бергес вордскемъёслэн гинэ, соос быръё: страховой пенсия люкалозы яке страховойзэ но, люкаськисьсэ но.Тӥ пенсидылэсь люкаськись люкетсэ басьтӥды ни (нош со ӵапак 2002-тӥ-2004-тӥ аръёс понна вал), озьыен, счётты буш кылиз. Али котькыӵе фондэ выже - люкаськись пенсия ачиз уз кылды, нокыӵе уксё соос пыр уд ни басьтэ. Соин малы на кытчы ке выжонэз?Страховой пенсиез тыре Пенсиосъя фонд, сое кунлэн луисьтэм пенсиосъя фондэ выжтыны уг луы.- Уж дурамы кыӵе ке адямиос ветлӥзы, шуизы, Пенсиосъя фонд ворсаське, пе, соин потоно кунлэн луисьтэм пенсиосъя фондэ. Быдэс коллективенымы потӥмы вал кунлэн луисьтэм пенсиосъя фондэ. Табере мон 7 арзэ пенсиын ини. Но малы ке люкаськись пенсие кызьы вал 7 сюрс манет пала, сомында ик кылемын. Ку со будоз? Ку сое басьтыны умойгес луоз?Н. Сергеева. Дэри ёрос- Пенсиосъя фонд уг ворсаськы, сыӵе супыльтонъёслы осконо ӧвӧл. Кунлэн луисьтэм пенсиосъя фондэ выжыны малпады ке, со тӥляд асьтэлэн решениды мед луоз, агентъёсыз кылзыса, шуак заявление гожтоно ӧвӧл.Пенсиосъя кун фондысь кунлэн луисьтэмаз ӧй выжысалды ке, пенсидылэсь люкаськись люкетсэ кемалась басьтысалды ни. Нош али сое басьтон понна куриськонэн вазиськоно кунлэн луисьтэм пенсиосъя фондэ, филиалэз шаерамы вань ке. Ӧвӧл ке, секытгес, угось нырысь ик герӟаськоно луоз соослэн шор офисэнызы (учкелэ, кытын со интыяськемын, огкылысьтыды). Соос косозы, дыр, вань документъёстэс, нотариус дорын заверить карыса (но ӵемысь со документъёс басьтоно коньдонлэсь дуногес усё), офисазы келяны. Собере гинэ уксёдэс басьтэмды луоз.Вань на мукетыз амал - мыныны Пенсиосъя фондэ но пенсидылэсь люкаськись люкетсэ берен отчы выжтон сярысь куриськон гожтыны. Соку уксёдэс басьтэмды луоз Пенсиосъя фондысь, но со ваньмыз кема кыстӥськыны быгатоз.Люкаськись пенсилэн быдӟалаез сярысь ке верано, со арлы быдэ уг буды, угось со банкысь вклад ӧвӧл. Озьыен, коть туэ солы лыктэ, коть бергес, со 7 сюрс манет пала ик кылёз.Нялтас вераса, люкаськись пенсилэн быдӟалаез потэ уждун бордысь но кунлэн луисьтэм пенсиосъя фондэз яке управляющей компаниез быръемлэсь. Соин соосты малпаськыса быръёно. Кыӵе ке фондэ выжон (яке Пенсиосъя фондэ берытскон) понна гожтоно заявление. Сак луэ: заявлениын вань чур, кудаз гожтэмын, ку тӥ выжоды мукетаз фондэ (управляющей компание). Инвестициослэсь табыш мед басьтоды шуыса, 5 ар ортчытэк, мукет фондэ медаз поттэ. Озьыен, куриськондэс 2017-тӥ арын сётӥды ке, мукет фондэ 2022-тӥ арын гинэ мед выжтозы ай. Вазьгес поттӥзы ке - люкаськись пенсиды борды инвестированилэсь процентъёс уз ватсаське (со сярысь кунлэн луисьтэм пенсиосъя фондъёс ӵемысь пал кыл но уг поттыло).Заявлениослэн вань формаоссы интыямын Пенсиосъя фондлэн www.pfrf.ru сайтаз.- Февраль толэзе индексация ортчиз, нош мынам пенсие чик ӧз буды. Кызьы вал 8 сюрс 502 манет, сомында ик кылиз…В. Маркова. Кез ёрос - Пенсизы ӧз буды федеральной социальной ватсэт басьтӥсьёслэн: сое тыре Пенсиосъя фонд, пенсия улыны юнматэм минимумлэсь пичигес ке. Али пенсионеръёс понна сыӵе минимум - 8 сюрс 502 манет. Со араз огпол будэ (индексациен ӵош уг). Куке минимум воштӥськоз, пенсиды но соин ӵош йылоз.Нялтас вераса, элькунамы али 40 сюрс пала адями федеральной социальной ватсэт басьтэ.- Мон 2014-тӥ арысен пыриськисько пенсиез софинансировать каронъя кун программае. 2014-тӥ арын понӥ 12 сюрс манет, вуоно араз 24 сюрс басьтӥ. 2015-тӥ арын нош ик уксё понӥ, нош 2016-тӥ арын сое ӧз сётэ ни. Малы? Ку табере сётозы?З. Прокопьева. Ува ёрос - Та программа ужаны кутскем бере уноез пенсионеръёс Пенсиосъя фондэ, банке кадь, ветлыны кутскизы: таяз аре уксё поно, вуонояз 2 поллы тросгес басьто. Соин 2015-тӥ арын кутэмын вал закон, соя софинансировать карем коньдонэз 5 арлы огпол гинэ на басьтыны лэземын. Озьыен, 2015-тӥ арын уксёдэс басьтӥды ни ке, 5 ар ортчыса гинэ, Пенсиосъя фондэ кыкетӥзэ вазиськыны быгатоды.Азьвыл сямен ик, понэм коньдонды 2 поллы будоз: 10 сюрс манет интые басьтоды 20 сюрс манет.Нялтас вераса, туннэ нуналлы пенсиез софинансировать каронъя программае шаерысьтымы 40 сюрслэсь ятыр мурт пыриське. Котькудӥз быгатэ эскерыны, вань тырем коньдонэз лыдъямын-а, счётаз вуэмын-а. Со понна вазиськоно Пенсиосъя фондэ.- Мон кӧня ке ар ӵоже пенсия басьтӥсько ни, но ужамысь ӧй дугды на вал. Туэ шутэтскыны кошко ни. Лэсьтозы-а мыным августэ перерасчёт?Р. Корепанова. Якшур-Бӧдья ёрос- Бен, кылем арын ужамды понна взносъёс тыремын ке, 1-тӥ августэ пенсиды йылоз.Со сяна, ужась пенсионеръёслы 2016-тӥ арын февральысен индексация лэсьтэмысь дугдӥзы. Но со ужысьтыз кошке ке, индексацилэсь басьтымтэ коньдонэз уз ышы, со тыриськоз 4 толэзь ортчыса. Кылсярысь, тӥ апреле ужамысь дугдӥды, соку ватсэтэн пенсидэс басьтоды августэ. Мае дугдӥды ке - сентябре.Дасяз Елена Рябина Теги: Юан-веран  